Publiek oor feestyd-slenters gewaarskuArgieffoto Die owerhede het waarskuwings aan die publiek uitgereik oor verskeie slenters wat nou weer die ronde doen en poog om niksvermoedende mense te mislei om persoonlike inligting te verskaf of onregmatige betalings te maak. Stats SA het Woensdag gewaarsku dat hy bewus geraak het van mense wat hulle as beamptes van Stats SA voordoen en lede van die publiek bel om aan ŉ kamtige navorsingsopname deel te neem. Hulle word dan gevra om persoonlike inligting soos identiteitsnommers te verskaf. “Stats SA doen wel soms telefoniese meningsopnames as deel van sakenavorsing, maar Stats SA doen geen huishouding-gebaseerde opnames oor die telefoon nie. Respondente se identiteitsnommers word ook nooit gevra as deel van opnames nie,” het Stats SA in ŉ verklaring gesê. Die organisasie het die publiek gewaarsku om geen persoonlike inligting oor die telefoon te verskaf nie. Mense kan ook Stats SA nader om die identiteit van ŉ Stats SA-veldwerker te bevestig. Intussen het die Suid-Afrikaanse Inkomstediens (SAID) ook Woensdag ŉ waarskuwing aan belastingbetalers en korporatiewe organisasies uitgereik om op die uitkyk te wees vir valse e-posse en kennisgewings wat uitgestuur word. Die inkomstediens het in ŉ verklaring gesê die SAID se logo word onregmatig op e-posse en kennisgewings gebruik waarin die ontvangers gevra word om betalings aan SAID te maak of hul persoonlike inligting en bankbesonderhede te bevestig. Volgens SAID ontvang banke ook kennisgewings van derdeparty-aanstellings waarin daar versoek word dat geld van ŉ maatskappy se rekening afgetrek en in ŉ derde party se rekening inbetaal word. Van hierdie kennisgewings behels miljoene rande, het die inkomstediens gesê. “Die SAID sal nooit belastingbetalers vra om betalings in derdeparty-rekeninge te maak nie. Alle wettige kennisgewings versoek dat betalings deur ŉ spesifieke SAID-betalingskanaal gemaak word en hierdie bankbesonderhede kan by SAID se inbelsentrum of enige tak geverifieer word.” Die SAID het ŉ beroep op die publiek gedoen om geen betalings te maak of enige persoonlike inligting te verskaf voordat die wetlikheid en oorsprong van ŉ e-pos of kennisgewing eers by die SAID geverifieer is nie. Die publiek word ook aangemoedig om slegs van geregistreerde belastingpraktisyns gebruik te maak. Nog valse inligting wat via die internet versprei word, is dat alle polisiestasies op 25 en 31 Desember gesluit sal wees. Brig. Sally de Beer, woordvoerder van die polisie, het hierdie inligting ten sterkste ontken. “Die inligting wat versprei word, haal kamtig lt.genl. Khomotso Phahlane, die waarnemende nasionale polisiekommissaris, aan dat hy gesê het alle polisiestasies en hospitale sal op hierdie twee dae gesluit wees. Die SAPD distansieer homself van hierdie berigte en is van mening dat sulke inligting ŉ bespotting maak van die belangrike werk wat duisende professionele werkers moet verrig terwyl hulle terselfdertyd tyd saam met hulle families moet opoffer,” het De Beer gesê. “Die SAPD het in teenstelling met hierdie berigte sy optredes versterk om seker te maak dat almal in Suid-Afrika veilig voel oor die feestyd. Saam met ons eweknieë in wetstoepassing en ander noodsaaklike dienste, sal ons nie rus en saam met ons families feesvier nie. Ons sal daar buite op ons pos wees, besig om misdaad te voorkom en mense in nood te help.”